Eragon (film)

**"Eragon"** on 2006. aasta fantaasia-seiklusfilm, mis põhineb Christoper Paolini samanimelisel romaanil. 

Filmi lavastas režissööridebüüdina Stefen Fangmeier, kes varem oli töötanud filmide "Lemony Snicket's A Series of Unfortunate Events" ja "Master and Commander: The Far Side of the World" visuaalefektide režissöörina. Stsenaariumi kirjutas Peter Buchman, kelle tuntuim teos on "Jurassic Park III". Võtted olid Mafilm Fót Studios Ungaris alates 1. augustist 2005. Visuaal- ja animatsiooniefektid valmistasid Weta Digital ja Industrial Light & Magic.

Peaosas on Edward Speleers, kõrvalosades Jeremy Irons, Garrett Hedlund, Sienna Guillory, Robert Carlyle, John Malkovich, Djimon Hounsou, Alun Armstrong, Joss Stone. Draakon Saphirale andis hääle Rachel Weisz.

"Eragon" esilinastus üle maailma 13.–15. detsembrini 2006, levitaja oli 20th Century Fox. Film oli üks 2006. aasta halvemate arvustustega filmidest (Rotten Tomatoesi andmetel) ja tulult 31. linateos USA-s. Filmi DVD- ja Blu-ray-versioon avaldati 20. märtsil 2007. Televisioonis esilinastus film 6. aprillil 2009 Disney XD-s. Film oli näitlejadebüüt soulilauljana Grammy võitnud Joss Stone'ile.

## Sisukokkuvõte

Eragon (Edward Speleers) on 17-aastane (raamatus 15-aastane) farmipoiss, kes elab väikeses Carvahalli külas väljamõeldud maal Alagaësias. Seal elavad draakonid ja muud üleloomulikud olevused. Jahi käigus leiab poiss suure draakonimuna, millest kasvab sinine draakon Saphira (tegelaskujule andis hääle Rachel Weisz). Eragon otsustab Saphirat hoida saladuses, kuid paar maagilisi olendeid, Ra'zacid, saadetakse despootliku kuninga Galbatorixi (John Malkovich) käsul Eragoni ja Saphirat otsima. Seepeale Eragon põgeneb kodust. Naastes leiab ta Ra’zacide tapetud onu Garrow'i (Alun Armstrong). Nii otsustab Eragon alustada teekonda, et neile kätte maksta. Ta õpib maagiat, mõõgavõitlust ja draakonisõitu, et impeerium ja selle kuningas kukutada.

## Osatäitjad
#Edward Speleers (Eragon)
#Jeremy Irons (Brom)
#Sienna Guillory (Arya)
#Robert Carlyle (Durza)
#John Malkovich (Galbatorix)
#Garrett Hedlund (Murtagh)
#Alun Armstrong (onu Garrow)
#Christopher Egan (Roran)
#Gary Lewis (Hrothgar)
#Djimon Hounsou (Ajihad)
#Rachel Weisz (Saphira hääl)
#Richard Rifkin (Horst)
#Steve Speirs (Sloan)
#Joss Stone (Angela)
#Michael Mehlmann (külaelanik)
#Tamás Deák (külaelanik)
#Máté Haumann (seersant)
#Andrea Fazekas (Horsti naine)
#Caroline Chikezie (Nasuada)
#Ágnes Bánfalvy (Vardjast naine)
#Pál Makrai (Vardjate valvur)
#Spencer Wilding (Razac)
#Gábor Hortobágyi (Razac)

## Produktsioon
### Arendus
Plaan luua Christopher Paolini menukil põhinev film avaldati veebruaris 2004. 20th Century Fox omandas "Eragoni" filmiõigused. Peter Buchman kirjutas stsenaariumi. Buchman, fantaasia- ja ulmekirjanduse ning filmide fänn, ütles, et oli kirjandusteose autori varaküpsuse üle üllatunud, imetles tema meisterlikkust tegelaste ja tegevustiku kirjutamisel ning tema võimekust luua mitu nii erinevat maailma.

### Osatäitjate valimine
Edward Speleers valiti peaossa ülemaailmse *casting*'u leiuna. "Ed tuli sisse (*casting*'ule) ja me kõik lihtsalt vaatasime teda ning jõudsime järeldusele, et see on Eragon, see on kutt raamatust!" sõnas režissöör Stefen Fangmeier. 15. juulil 2005 teatas 20th Century Fox ametlikus pressiteates, et Speleers allkirjastas lepingu. Järgmiste kuude jooksul andsid Jeremy Irons, John Malkovich, Chris Egan ja Djimon Hounsou nõusoleku "Eragonis" kaasa lüüa. Paolini, originaalteose autor, tahtis filmis *cameo* rolli, et mängida sõdalast, kes Farthen Dûri lahingus ilma peata jääb, kuid leping jäi katki, sest kirjanik oli oma raamatuga Euroopas ringreisil.

Jeremy Irons, kes rõõmustas võimaluse üle ennast uuesti nooremale auditooriumile tutvustada, võttis rolli vastu, kuigi eelmine ulmefilm, kus ta kaasa tegi, "Dungeons & Dragons", oli ebaõnnestunud, ning ta avaldas lootust, et "Eragon" saab parem.

### Võtteperiood
Augustis 2005 alustas Fox filmivõtteid Ungaris ja Slovakkias. Ungaris filmiti Budapestis, Ság-hegys ja Celldömölkis ning Slovakkias Kõrg-Tatrates.

Võtted lõppesid kuu hiljem septembris ning pärast seda algas filmi postproduktsiooni etapp.

Kaua vaieldi, kas lisada draakon Saphira tavalistele tiibadele suled. Stuudiot inspireerisid inglite tiivad ulmefilmis "X-Men: The Last Stand". Lisaks otsustati, et oleks realistlikum, kui Saphira värvid paistaksid pigem tagasihoidlikud kui eredad.

## ''Soundtrack''
Filmi *soundtrack*'i kirjutas Patrick Doyle, kelle loodud on ka 2005. aasta filmi "Harry Potter ja Tulepeeker" muusika. Avril Lavigne salvestas filmi tunnusloo "Keep Holding On", mida võib kuulda tiitrite taustal. Lugu avaldati singlina 2006. aastal (ja ilmus hiljem ka tema 2007. aasta albumil "The Best Damn Thing"). Lugu tõusis Billboard Hot 100 edetabelis singlite hulgas 17. kohale.

;Lugude nimekiri
# "Eragon"
# "Roran Leaves"
# "Saphira's First Flight"
# "Ra'zac"
# "Burning Farm"
# "Fortune Teller"
# "If You Were Flying"
# "Brom's Story"
# "Durza"
# "Passing the Flame"
# "Battle for Varden"
# "Together"
# "Saphira Returns"
# "Legend of Eragon"
# "Keep Holding On" - Avril Lavigne
# "Once in Every Lifetime" - Jem

## Arvutimäng
Arvutimäng põhineb filmi sündmustikul ja selle avaldasid 2006. aasta novembris Stormfront Studios ja Amaze Entertainment.

## Välislingid
* 
* Eragon Film Forum Cinemase kodulehel